เงินบาทเปิดอ่อนค่า 34.63 บ. หลังนลท.ปิดรับเสี่ยงดันดอลลาร์แข็ง
เงินบาทเปิดเช้า 34.63 บ./ดอลลาร์ อ่อนค่าจากปิดตลาดวานนี้ระดับ 34.61 บ./ดอลลาร์ หลังตลาดปิดรับความเสี่ยง ทำให้เงินบาทยังมีทิศทางอ่อนค่าได้ต่อ
เงินบาทเปิดเช้า 34.63 บ./ดอลลาร์ อ่อนค่าจากปิดตลาดวานนี้ระดับ 34.61 บ./ดอลลาร์ หลังตลาดปิดรับความเสี่ยง ทำให้เงินบาทยังมีทิศทางอ่อนค่าได้ต่อ
10 พ.ค. 2565

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 34.63 บาท/ดอลลาร์ อ่อนค่าเล็กน้อยจากเย็นวานที่ปิดตลาดที่ระดับ 34.61 บาท/ดอลลาร์
ขณะที่ทิศทางดอลลาร์สหรัฐยังคงแข็งค่าต่อเนื่อง จากผลของการใช้นโยบายการเงินที่ตึงตัวของธนาคารกลางสหรัฐ (เฟด) ประกอบกับสถานการณ์โควิดในประเทศจีน รวมถึงความขัดแย้งระหว่างรัสเซีย-ยูเครน จึงทำให้ตลาดยังคงปิดรับความเสี่ยง และถือครองสกุลเงินที่ปลอดภัย ส่งผลให้ดอลลาร์จึงแข็งค่า และเงินบาทช่วงนี้จึงยังมีแนวโน้มจะอ่อนค่าได้ต่อ
“ภาพรวมช่วงนี้ตลาดยังคงปิดรับความเสี่ยง ทำให้เงินบาทยังมีทิศทางอ่อนค่าได้ต่อ” นักบริหารเงินระบุ
ด้านนักบริหารเงิน คาดว่า วันนี้เงินบาทจะเคลื่อนไหวในกรอบ 34.50 – 34.70 บาท/ดอลลาร์ ตลาดจับตาการรายงานดัชนีราคาผู้บริโภค (CPI) หรืออัตราเงินเฟ้อเดือน เม.ย.ของสหรัฐฯ ในคืนวันพรุ่งนี้